Boer slaap op padstal se dak vir droogtehulp | Netwerk24
Deur Jackie Kruger 23 November 2018 06:33
Nie eens 'n koue windjie kan keer dat 'n boer van Beaufort-Wes in die Sentraal-Karoo snags op 'n matras op die dak van sy padstal slaap om geld vir droogtehulp in te samel nie.
Die boer, Johnny Theunissen, het Maandag begin om op die dak van sy padstal, Scheurfontein, sowat 40 km buite die dorp op die N12 na Klaarstroom, te slaap. Hy doen dit om geld in te samel vir die groep Boere in Nood en die mikpunt is minstens R100 000.
Johnny Theunissen op die matras op die dak van die padstal. Foto: Verskaf
Die groep help onder meer om voer aan boere in droogtegeteisterde gebiede te verskaf.
Theunissen het verlede jaar vir dieselfde doel op die padstal se dak geslaap. Saans om 09:00 klim hy met 'n leer op die dak en slaap daar tot 05:00 wanneer hy afklim en sy dagtake begin.
"Dis nogal nie so koud nie," sê hy. "Die oostewindjie trek maar dis nie so erg nie."
Hy slaap op 'n matras omdat 'n bed te veel wind vang, voeg hy by.
"Die bonus is natuurlik dat my vrou, Amanda, stilte in die huis het omdat sy sê ek snork."
Die padstal Scheurfontein tussen Beaufort-Wes en Klaarstroom met die matras op die dak. Foto: Verskaf
Volgens Santie Roux van Boere in Nood is net so onder die R70 000 al ingesamel. "Oral is nood, maar in Limpopo lyk dit baie sleg," sê sy.
Voerskenkings van die groep Boere in Nood. Foto: Verskaf
Tommie Klopper van Boere in Nood sê ook boere het in plekke soos die Vrystaat en Gauteng onder brande deurgeloop.
Volgens Theunissen besef mense nie dat die droogte werknemers en werkgewers se huishoudings bedreig nie. "Daar is nie voer, weiding of veld nie."
Hy sê die Karoo-dele van die Noord-, Oos- en Wes-Kaap is reeds tot droogte-rampgebiede verklaar.
Volgens hom maak lede van die publiek hul harte oop, maar die hulp van semi-staatsinstellings soos Eskom is nodig.
"Daar is byvoorbeeld lande lusern wat verder aangeplant en natgelei kon word as Eskom boere net 'n bietjie met die betaling van elektrisiteit tegemoet wil kom," sê hy.
Volgens hom kan baie boere hul Eskom-verbruik bekostig, maar nie die vastekoste-tarief wat bo en behalwe die verbruik maandeliks gehef word net sodat krag voorsien kan word nie.